钦定古今图书集成/明伦汇编/官常典/第727卷 > 赵良淳
## 钦定古今图书集成/明伦汇编/官常典/第727卷 > 赵良淳

按《宋史忠义传》：“良淳，字景程，居饶之馀干，太宗子恭
宪王之后，丞相汝愚曾孙也。累世以学行名，号贤宗
子。良淳少学于其乡，先生饶鲁知立身大节，及仕，所
至以干治称，而未尝干人荐举。初以荫为泰宁主簿，
三迁至淮西运辖，浮湛冗官二十馀年，马光祖、李伯
玉、范丁孙交荐辟之，卒不振拔。考举及格，改知分宁”
县。分宁，江西剧邑，俗尚哗讦，良淳治之，不用刑戮，不
任吏胥，取民之敦孝者，身亲尊礼之，至其桀骜者，乃
绳以法，俗为少革。秩满，特差权江西安抚司机宜文
字，诏除诸司审计院，督饷江西。升大理司直。咸淳末，
廷臣议众建宗室于内郡以为屏翰，遂除良淳知安
吉州。先是，知州李庚遁，百事隳废，良淳至，日与僚吏
论所以守御之备，悉举行之。时岁饥，民相聚为盗，所
在蜂起。或请以兵击之，良淳曰：“民岂乐为盗哉？时艰
岁旱，故相率剽掠苟活耳。”命僚属以义谕之，众皆投
兵散归，其不归者，众缚以献。有掠人货财诣其主谢
过而还之者，良淳劝富人出粟振之。尝语人曰：“使太
守身可以济民，亦所不惜也。”其言恳恳，足以劝人，人
皆倒囷以应之。朝议寻以徐道隆为浙西提刑以辅
良淳，加良淳直秘阁。文天祥去平江，溃兵四出剽掠，
良淳捕斩数人，枭首市中，兵稍戢。已而范文虎遣使
持书招降，良淳焚书斩其使。大兵迫独松关，有旨趣
道隆入卫。道隆既去，大兵至，军其东西门。良淳率众
城守，夜就茇舍陴上，不归。先是，朝廷遣将吴国定援
宜兴，宜兴已危，不敢往。乃如安吉见良淳，愿留以为
辅。良淳见国定慷慨大言，意其可用也，请于朝，留戍
安吉。已而国定开南门纳外兵，兵入城呼曰：“众散，元
帅不杀汝！”于是众号泣散去。良淳命车归府，兵士止
之曰：“事至此，侍郎当为自全计。”良淳叱去之，命家人
出避，乃闭阁自经。有兵士解救之，复苏。众罗拜泣曰：
“侍郎何自苦？逃之犹可求生。”良淳叱曰：“我岂逃生者
耶？”众犹环守不去，良淳大呼曰：“尔辈欲为乱耶？”众涕
泣出，复投缳而死。